Fjárfestingafélag danskra og þýskra lífeyrissjóða vill kanna möguleika á að reisa vindmyllur í Fljótsdalshreppi. Orkan úr þeim yrði notuð til að framleiða vetni og annað rafeldsneyti í fyrirhuguðum orkugarði á Reyðarfirði.
Fljótdalshreppur á í viðræðum við danskan fjárfestingarsjóð um mögulegan vindorkugarð í hreppnum. Vindmyllur þar ættu að knýja framleiðslu á vetni og öðru rafeldsneyti í fyrirhuguðum orkugarði á Reyðarfirði.
Viðræður danska fjárfestingarfélagsins CIP og Fljótsdalshrepps eru á byrjunarstigi og ekki hefur verið ákveðið hvar í hreppnum vænlegast væri að virkja vindorku. Félagið CIP er sjálfstætt fjárfestingarfélag sem starfar meðal annars fyrirlífeyrissjóði í Danmörku og Þýskalandi. Samkvæmt upplýsingum frá Fljótsdalshreppi hafa forsvarsmenn hreppsins hitt fulltrúa CIP á fundum og á borðinu liggja drög að viljayfirlýsingu. Hreppsfulltrúar hafa þó ekki ákveðið hvort skrifað verður undir. Hreppurinn á sjálfur ekkert land undir vindorkuver en myndi sjá um skipulagsmál.
CIP er einnig fjárfestirinn á bak við áformin um framleiðslu á vetni og öðru rafeldsneyti á Reyðarfirði. Verkefnið kallast Orkugarður Austurlands en ljóst er að auka þarf rafmagnsframleiðslu, eigi að vera hægt að framleiða rafeldsneyti á Íslandi í stórum stíl. Sveitarfélagið Fjarðabyggð tekur þátt í uppbyggingu orkugarðsins og hefur þrýst á um að vinnu við rammaáæltlun um virkjanakosti verði lokið sem fyrst.
Jón Björn Hákonarson, bæjarstjóri í Fjarðabyggð, segir að sveiflukennd vindorka henti vel til að framleiða rafeldsneyti.
Framleiðslan er sveiflukennd og rafeldsneytisframleiðslan býður upp á þann möguleika, ólíkt mörgum öðrum iðnaðargreinum, að við getum sveiflað framleiðslunni á rafeldsneytinu í takt við orkuna sem er til staðar. Við getum nýtt umframorku og annað slík. Það er það sem þessi hugmyndafræði byggir á við framleiðslu rafeldsneytis víða í heiminum.

Danskt fjárfestingarfélag vill kanna möguleika á að reisa vindmyllur í Fljótsdalshreppi. Orkan úr þeim yrði notuð til að framleiða vetni og annað rafeldsneyti í fyrirhuguðum orkugarði á Reyðarfirði. 